АКАФИСТ ПРЕПОДОБНОМУ ВАРСОНОФИЮ ХЕРСОНСКОМУ
(память 17 октября и 28 марта н.ст.)
Кондак 1
Избранный исповедниче и предивный угодниче Христов, / скорый помощниче и молитвенниче наш, богоблаженне Варсонофие, / похвальная восписуем ти, восхваляюще подвиги и страдания твоя. / Ты же, яко имеяй дерзновение ко Господу, / молися о нас с верою и любовию тебе зовущих:/ Радуйся, преподобне отче Варсонофие, земли Херсонския радосте и украшение. 
Икос 1
Ангельскую чистоту от юности своея возлюбил еси, преподобне, и яко утренняя заря возсиял еси в подвизех поста и молитвы, богоугодным житием своим тьму греховную разгоняя и многия люди светом Божия познания просвещая. Мы же, благодаряще Господа, даровавшаго нам толикаго молитвенника и наставника, приносим ти благохваления сицевая: Радуйся, Херсонскаго края доброплодное прозябение. Радуйся, богобоязненных родителей радование и утешение. Радуйся, измлада благоговением украшенный. Радуйся, во благочестии воспитанный. Радуйся, в Законе Господни непрестанно поучавыйся. Радуйся, во славу Божию радостно потрудивыйся. Радуйся, преподобне отче Варсонофие, земли Херсонския радосте и украшение. 
Кондак 2
Видя Господь, яко ты, святе, издетска во храме Божием приметатися возлюбил еси, научи тя благоугождению истинному, да возможеши достойно и праведно воспевати ангельскую песнь: Аллилуиа. 


Икос 2
Разумением словес Господних умудряяся, Божественную премудрость постигал еси, отче Варсонофие, да возможеши и иных ко Христу привести и многих на путь спасения наставити. Темже и мы, разумеюще велие усердие твое о славе Божией, воспеваем ти: Радуйся, житию безплотных поревновавый. Радуйся, подвигом древних отцев подражавый. Радуйся, делателю винограда Христова избранный. Радуйся, благодатию Духа Святаго осиянный. Радуйся, света Христова блаженный носителю. Радуйся, христианских добродетелей неустанный насадителю. Радуйся, преподобне отче Варсонофие, земли Херсонския радосте и украшение. 
Кондак 3
Силою Божиею укрепляемь и Духом Святым наставляемь, Варсонофие богомудре, в Лавре Киево-Печерстей подвизался еси, благочестивым житием своим сияя яко светило лучезарное, и всех подвизая славити Бога, взывающи: Аллилуиа. 
Икос 3
Имея веру несумненну и помысл чист, вся красная мира сего презрел еси, преславне, и Господеви послужити желая, вся тяготы и лишения с любовию восприял еси, да не возобладает плоть над духом твоим. Темже добродетельми украшенный, аки звезда путеводная светиши всем, вопиющим ти: Радуйся, вся красная мира сего ни во что же вменивый. Радуйся, в пещерах Лаврских райскую сладость вкусивый. Радуйся, от юности иноческаго жития возжелавый. Радуйся, вся мирская возненавидев, во след Христу последовавый. Радуйся, похоти греховныя в себе умертвивый. Радуйся, постом и воздержанием плоть твою духови покоривый. Радуйся, преподобне отче Варсонофие, земли Херсонския радосте и украшение. 
Кондак 4
Бурею волнений житейских не смутился еси, преподобне, обаче вся мирская оставль, тесным и многотрудным путем к Царствию Небесному шествовал еси, верою мужественно вся стрелы вражия сокрушая, Богу же поя: Аллилуиа. 
Икос 4
Слышав, богоизбранне Варсонофие, в Евангелии глас Спасителя взывающ: «Иже хощет по Мне идти, да отвержется себе, и возмет крест свой, и по Мне грядет», - отверглся еси себе, и взем на рамо крест твой, шествовал еси по стопам Христовым невозвратно. Сего ради похвальная вопием ти: Радуйся, любовь мирскую любовию Божиею в себе победивый. Радуйся, крепчайшую паче огня оную любовь явивый. Радуйся, в усердии к служению Богу не оскудевавый. Радуйся, заповеди Того в сердце своем написавый. Радуйся, Единаго Христа всею душею возлюбивый. Радуйся, в иночестем житии многих братий утвердивый. Радуйся, преподобне отче Варсонофие, земли Херсонския радосте и украшение. 
Кондак 5
Боготечною стезею в тихое пристанище спасения устремився, преподобне, молитвам и посту прилежал еси, плоть свою всячески смиряя и о мире моляся, Христу же непрестанно поя: Аллилуиа. 
Икос 5
Видя Господь желание твое еже спасению ближних послужити, изведе тя, отче Варсонофие, из разоренныя Свято-Григориевы обители и от погибели спасе тя. Обаче враг рода человеческаго паки козни тебе сотвори: от безбожных бо в темницу затворен был еси, святе, в нейже мужественно скорби вся претерпевая, за врагов твоих молился еси. Сего ради зовем ти: Радуйся, очи сердца твоего непрестанно к Богу устремлявый. Радуйся, верою крепкою чад своих укреплявый. Радуйся, пред Господем день и нощь в молитвах предстоявый. Радуйся, в тяжких страданиях на Него все упование возлагавый. Радуйся, яко за гонящих тя Господеви молился еси. Радуйся, яко веру во Христа неврежденну сохранил еси. Радуйся, преподобне отче Варсонофие, земли Херсонския радосте и украшение. 
Кондак 6
Проповедником ревностным Православныя веры и истиннаго жития во Христе Иисусе явился еси, преславне Варсонофие, егда бо из темничнаго заточения изведен был еси, не преставал еси наставляти чад твоих. Темже многих обратил еси ко Христу Жизнодавцу, благодарственно поя Ему: Аллилуиа. 
Икос 6
Возсиял еси яко светило богосветлое, преблаженне Варсонофие, тьму расколов и ересей светом истиннаго богопознания разгоняя и научая, яко Церковь Православная суть врачебница духовная, всех ко спасению приводящая. Сего ради со умилением вопием ти: Радуйся, многия скорби и мучения за имя Христово претерпевый. Радуйся, крест Христов безропотно нести вожделевый. Радуйся, стадо Христово, тебе вверенное, неврежденным сохранивый. Радуйся, расхитити его врагом и в погибель ввергнути не попустивый. Радуйся, право исповедати веру Христову научивый. Радуйся, заблудших на путь спасения наставивый. Радуйся, преподобне отче Варсонофие, земли Херсонския радосте и украшение. 
Кондак 7
Хотение едино всегда имел еси, отче Варсонофие, да чада Церковная в мире и благочестии пребывают, сего ради благовествовал еси неустанно Слово Христово, да вси любят друг друга и единым сердцем и едиными усты вопиют Богу: Аллилуиа. 
Икос 7
Дивно и пречудно пред всеми служение твое бысть, святе, всякое же нечестие, и беззаконие, и лживыя учения обличал еси, от народа же за сие любим и почитаем был еси: вся бо назидал еси во спасение. Мы же, таковому ревностному служению твоему подражати желая, глаголем сия: Радуйся, службы Божия благоговейно совершавый. Радуйся, в молитве непрестанно пребывавый. Радуйся, умилению чад твоих научавый. Радуйся, миром и любовию сердца верных наполнявый. Радуйся, злочестия и неприязни искоренителю. Радуйся, мира и незлобия учителю. Радуйся, преподобне отче Варсонофие, земли Херсонския радосте и украшение. 


Кондак 8
Странно бе суетному миру видети, яко во плоти ангельское воистину житие пожил еси, преподобне: от юности бо твоея Христа тепле возлюбив, тому до старости маститыя, яко добр делатель, неленостно поработал еси, темже и с возженным светильником души твоея сподобился еси внити в чертог Небеснаго Домовладыки, идеже со всеми святыми присно поеши Ему: Аллилуиа. 
Икос 8
Весь Богу освятился еси, отче смиренномудре, и еже со Христом быти паче всего вожделел еси. Темже ни угрозы, ни прещения, ни заточения темничныя не можаху разлучити тя от любве Божия. Укрепляй и нас молитвами твоими, отче всеблаженне, да и мы возможем тебе в сем подражати, со умилением взывая сице: Радуйся, спасению многих добре послуживый. Радуйся, от сердца чиста паству свою возлюбивый. Радуйся, во благовестии Христове труды многия подъявый. Радуйся, тяготы немощных на себе носивый. Радуйся, в служении Богу усердно прилежавый. Радуйся, града Небеснаго всею душею взыскавый. Радуйся, преподобне отче Варсонофие, земли Херсонския радосте и украшение. 
Кондак 9
Все множество ангельское и человеческое удивися терпению твоему и незлобию, исповедниче Христов, егда праведна тя зряще и о благочестии чад Божиих ревнующа, многажды клеветаша на тя лютии безбожницы, хотяще многими скорбями, уничижениями и гонениями поколебати тя. Ты же вся сия мужественне претерпевая, тверд, яко адамант, пребывал еси, непрестанно взывая Богу: Аллилуиа. 
Икос 9
Витии многовещании недоумеют достойно изглаголати крепости души твоея, достославне Варсонофие, терпением бо твоим всех удивил еси и веру во Христа в сердце твоем до конца соблюл еси. Темже и Господь храняше тя, Своего угодника, укрепляя в страданиях многих. Прими же от нас, отче блаженне, похвалы сия: Радуйся, яко многолетния заключения благодушно претерпел еси. Радуйся, яко биения за Христа безропотно переносил еси. Радуйся, в злостраданиях мужество сохранивый. Радуйся, и в заточении Господеви верно послуживый. Радуйся, яко за врагов твоих кротко молился еси. Радуйся, сего ради примером для верных был еси. Радуйся, преподобне отче Варсонофие, земли Херсонския радосте и украшение. 
Кондак 10
Спастися всем нам помози, угодниче Божий, умири души наша и помяни всех, веру и любовь к тебе имущих, имя твое молитвенно на помощь призывающих и на поклонение святым твоим мощем приходящих, да избавлени тобою от бед и напастей, вопием Богу, тобою нам благодеющему: Аллилуиа. 
Икос 10
Стена и покров еси всем прибегающим к твоему заступлению, преблаженне Варсонофие, темже и нас, немощствующих грехи многими, защити молитвами твоими, со усердием вопиющих тебе таковая: Радуйся, взыскующим Царствия Божия добрый наставниче. Радуйся, в междоусобии сущим мира проповедниче. Радуйся, помощь духовную и исцеления верным подаваяй. Радуйся, страждущих, болящих и немощных утешаяй. Радуйся, яко образом смирения и кротости разъяренныя люди укрощаеши. Радуйся, яко молитвою и упованием на Господа противу врага ополчатися нас научаеши. Радуйся, преподобне отче Варсонофие, земли Херсонския радосте и украшение. 
Кондак 11
Пение всякое не довлеет к прославлению многих трудов твоих, отче Варсонофие, имиже не точию верныя, но и неверныя удивляеши; веруем же и уповаем, яко твоими молитвами и во мраце беззакония сущии из тьмы и сени смертныя изыдут, и с нами купно прославльшему тя Богу воззовут: Аллилуиа. 


Икос 11
Светозарное светило ты еси, отче великоимените Варсонофие, в земли бо Херсонстей благодатию и чудесы сияеши и честными мощами твоими источаеши множество исцелений всем с верою и любовию к тебе притекающим. Темже, яко теплому о нас предстателю и чудотворцу, вопием ти: Радуйся, страны нашея богодарованный хранителю и заступниче. Радуйся, о граде сем усердный молитвенниче и ходатаю. Радуйся, иночествующих добрый наставниче и руководителю. Радуйся, всех верных чад Церкви Христовы добрый пастырю и учителю. Радуйся, исцеления и благодатную помощь скоро подаваяй. Радуйся, притекающих к тебе от бед и напастей сохраняяй. Радуйся, преподобне отче Варсонофие, земли Херсонския радосте и украшение. 
Кондак 12
Благодать спасительную и велие предстательство твое пред Богом ведуще, просим тебе прилежно, отче преподобне: молися за ны ко Всемилостивому Спасу, да управит Церковь Свою Святую, сохраняюще ю от ересей и расколов, град наш от бед и напастей да сохранит, и вся ны в любви и единомыслии да соблюдет, да, прославляюще Божие человеколюбие, воспоем Ему: Аллилуиа. 
Икос 12
Поюще дивное и богоугодное твое на земли житие и на небеси прославление, веруем, отче Варсонофие, яко с нами неотступно пребываеши и молишися о нас, тебе зовущих: Радуйся, яко ревностным служением твоим многую славу на небеси стяжал еси. Радуйся, яко претерпевый до конца, венец нетленный от руки Вседержителя приял еси. Радуйся, яко явлением честных мощей твоих верных возвеселил еси. Радуйся, яко прославлением твоим Церковь Христову украсил еси. Радуйся, скорый в бедах и напастех наш заступниче. Радуйся, теплый о нас к Богу молитвенниче. Радуйся, преподобне отче Варсонофие, земли Херсонския радосте и украшение. 


Кондак 13
О, великий угодниче Христов и предивный исповедниче, отче Варсонофие, скорый помощниче всем в скорбех и напастех обретающимся! Моли Христа Бога, да молитвами твоими от враг видимых и невидимых нас сохранит, и всех помилует и спасет, да предстательством твоим сподобимся благую часть спасаемых от Бога получити и Христа во славе узрети, воспевая со всеми избранными ангельскую песнь: Аллилуиа. 
Сей кондак читается трижды. Затем икос 1 и кондак 1. 

Молитва
О, великий угодниче Христов, пастырю добрый и истинный, преподобне отче наш Варсонофие! Призри на ны скорою твоею помощию и умоли Человеколюбца Бога, да не осудит нас грешных по беззакониям нашим. Сохрани нас твоим заступлением от облежащаго ны суемудрия и неверия, и, яко пастырь добрый, упаси заблудшия овцы стада Христова и во дворы Господни сия всели. Огради нас от соблазнов, ересей и расколов и настави твердо в вере Православней подвизатися. Потщися, скорый о нас предстателю, благоприятным твоим ходатайством умолити Господа, да уврачует Своею благостию болезни наша душевныя и телесныя, согреет сердца наша любовию друг ко другу и сотворит ны братолюбны и единомысленны. Испроси у Бога и всего потребнаго для жития нашего: земли плодородия, благорастворения воздухов и мирнаго устроения. Страну нашу, град сей, и вся грады и страны христианския сохрани предстательством твоим от огня, потопа, труса, вражескаго нашествия и внутренних нестроений. И тако, твоими молитвами вспомоществуеми, мирно и благочестно житие наше поживем и достигнем онаго Иерусалима Небеснаго, идеже ты ныне в неизреченней сияеши славе, и купно с тобою и со всеми святыми прославим в Троице славимаго Бога, Отца и Сына и Святаго Духа ныне и присно, и во веки веков. Аминь. 


Тропарь, гл. 8
Православия ревнителю, / ересей и расколов богомудрый обличителю, / Церкви Святыя изящное украшение, / притекающим к тебе верный предстателю и заступниче,/ преподобне отче наш, Варсонофие, / молися ко Господу Спасу нашему / землю Херсонскую и всю страну нашу от всяких бед и зол избавити, / умирити мир и спасти души наша. 
Кондак, гл. 4
Яко пресветлая звезда в земли Херсонстей возсиял еси, преподобне, / и Богом укрепляемь, узы и страдания за веру Православную претерпел еси. / Темже усердно молимся тебе: / научи нас, отче, твоему богоразумию / и уврачуй недуги наша душевныя и телесныя, / да во умилении зовем ти: / радуйся, исповедниче Христов, преподобне отче наш Варсонофие. 

